
Dolgozatunk a Kesztölc-Bodzás-dűlői (Magyarország, Komárom-Esztergom) depólelet esetén fogalmaz meg új vizsgálati irányokat. A hagyományos tipo-kronológiai kérdések helyett, a lelet technológiai elemzésére, az együttes kapcsolatrendszerének felkutatására és a kontextus kiértékelésére koncentrál. Fő kérdéseim, hogy vizsgálataim mennyire segíthetik a bizonytalan értelmezésű későbronzkori depóegyüttesek interpretációját? Erre a Ha A1 és Ha A2-es (Kr.e. 1200 – 1000) időszakban elrejtett 107 tárgyas depó jó vizsgálati lehetőségeket biztosít.
A makro megfigyelések során hat technológiai csoportban vizsgáltuk meg az együttes tárgyait. Ennek kapcsán fény derült változatos technikai fogásaikra és minőségi különbségeikre. Fontos eredményként könyvelhetjük el a lelet fragmentációs fokának és a tárgyakon észlelhető szándékos rongálásnak a kimutatását.
A kapcsolatrendszer vizsgálata során betekintést nyerhettünk abba, hogy egy ilyen őskori együttes mögött milyen összetett és dinamikus szociális és technológiai hálózat húzódik meg. Bemutatásra került, hogy a kesztölci depó hogyan illeszkedik rá egy a teljes Kárpát-medencét és szomszédos régióit egymásba fogó rendszerre.
A kontextus rekonstrukciója esetén összefüggést tudtunk kimutatni a technológiai és kapcsolatrendszeri vizsgálatok és a depó lerakása között. Emellett rávilágíthattunk az együttes szabályos elhelyezésére.



